b"\n_START_ARTICLE_\nAntoni Camps Casasnovas\n_START_SECTION_\nBiografia\n_START_PARAGRAPH_\nLlicenciat en Ci\xc3\xa8ncies Econ\xc3\xb2miques i Empresarials a la Universitat de Barcelona, ha treballat com a comptable, assessor fiscal i com a administrador econ\xc3\xb2mic en un col\xc2\xb7legi. Militant del Partit Popular de Menorca, fou escollit regidor de Ciutadella a les eleccions municipals espanyoles de 1995,exercint com a responsable de les \xc3\xa0rees d'esports, turisme, medi ambient i joventut. Durant el seu mandat es va inaugurar la piscina coberta i es van construir les pistes de tennis municipals. Tamb\xc3\xa9 va impulsar la creaci\xc3\xb3 de la primera Junta municipal de Turisme. Ha estat membre del Consell Insular de Menorca de 2007 a 2011 a l'oposici\xc3\xb3, sent portaveu en temes d'Hisenda i Economia, on va mantenir enfrontaments amb els consellers del PSM especialment amb Tuni All\xc3\xa9s._NEWLINE_Ha estat elegit diputat a les eleccions al Parlament de les Illes Balears de 2011 i 2015, sent portaveu d'Hisenda i Pressupostos en ambdues legislatures. Va ser el coordinador de la Llei de finan\xc3\xa7ament dels consells insulars i de la Llei de Finances i un dels diputats m\xc3\xa9s combatius en la defensa del model triling\xc3\xbce que el Govern de Jos\xc3\xa9 Ram\xc3\xb3n Bauz\xc3\xa1 va intentar aplicar durant la legislatura 2011-2015. A conseq\xc3\xbc\xc3\xa8ncia d'aix\xc3\xb2, en 2013 fou denunciat per un grup de professors de l'IES Joan Ramis de Ma\xc3\xb3, amb el suport de l'Assemblea de Docents de Balears per un presumpte delicte contra l\xe2\x80\x99exercici del dret de vaga, coaccions, amenaces, inj\xc3\xbaries i calumnies, demanda que finalment va ser arxivada pel Tribunal Superior de Just\xc3\xadcia. Tamb\xc3\xa9 ha mantingut durs enfrontaments amb Nel Mart\xc3\xad."